Document ID: 31999R2378

ΚΑΝΟΝΙΣΜΟΣ (ΕΚ) αριθ. 2378/1999 ΤΗΣ ΕΠΙΤΡΟΠΗΣ
της 9ης Νοεμβρίου 1999
περί διορθώσεως του κανονισμού (ΕΚ) αριθ. 1282/1999 για τη χορήγηση αντισταθμιστικής αποζημίωσης στις οργανώσεις παραγωγών για αλιεύματα τόνου που παραδίδονται στη βιομηχανία μεταποίησης κατά τη διάρκεια της περιόδου από 1ης Οκτωβρίου έως 31 Δεκεμβρίου 1998
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3759/92 του Συμβουλίου, της 17ης Δεκεμβρίου 1992, περί κοινής οργανώσεως αγοράς στον τομέα των αλιευόμενων προϊόντων και των προϊόντων υδατοκαλλιέργειας(1), όπως τροποποιήθηκε τελευταία από τον κανονισμό (ΕΚ) αριθ. 3318/94(2), και ιδίως το άρθρο 18 παράγραφος 6,
Εκτιμώντας τα ακόλουθα:
(1) με τον κανονισμό (ΕΚ) αριθ. 1282/1999 της Επιτροπής(3) χορηγήθηκε η αντισταθμιστική αποζημίωση του άρθρου 18 του κανονισμού (ΕΟΚ) αριθ. 3759/92 για την περίοδο από 1ης Οκτωβρίου έως 31 Δεκεμβρίου 1998 σε ορισμένες οργανώσεις παραγωγών για τόνους του είδους "μακρύπτερος" και για "παλαμίδα"· στην ισπανική έκδοση του ανωτέρου κανονισμού που δημοσιεύθηκε στην Επίσημη Εφημερίδα των Ευρωπαϊκών Κοινοτήτων, είναι εσφαλμένη η αναφορά του είδους "Patudo" και πρέπει να αντικατασταθεί από "Atún blanco"· είναι σκόπιμο να διενεργηθεί διόρθωση του υπόψη κανονισμού, επειδή οι οικείοι οικονομικοί παράγοντες δεν μπορούν να αντιληφθούν άμεσα το σφάλμα αυτό·
(2) εξάλλου, βάσει του άρθρου 6 του κανονισμού (ΕΚ) αριθ. 142/98 της Επιτροπής, της 21ης Ιανουαρίου 1998, για τη θέσπιση των λεπτομερειών εφαρμογής που αφορούν τη χορήγηση της αντισταθμιστικής αποζημίωσης για τους τόνους που προορίζονται για τη βιομηχανία μεταποίησης(4), η αίτηση καταβολής της αποζημίωσης πρέπει να υποβάλλεται από τις ενδιαφερόμενες οργανώσεις παραγωγών στις αρμόδιες εθνικές αρχές το αργότερο εντός 45 ημερών μετά την έναρξη ισχύος του υπόψη κανονισμού, δηλαδή στις 6 Αυγούστου 1999· ωστόσο, λόγω του μη προφανούς σφάλματος που έχει παρεισφρήσει στην ισπανική έκδοση του κανονισμού (ΕΚ) αριθ. 1282/1999, ορισμένοι εμπορευόμενοι μπορεί να μην υπέβαλαν αίτηση καταβολής της αποζημίωσης· κατά συνέπεια, η προθεσμία των 45 ημερών θα πρέπει να προσμετρηθεί από την έναρξη ισχύος του παρόντος κανονισμού στην περίπτωση που δεν έχει ακόμη υποβληθεί από τις οικείες οργανώσεις παραγωγών η αίτηση καταβολής της αποζημίωσης·
(3) τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προϊόντων αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αφορά μόνο το κείμενο στα ισπανικά.
Άρθρο 2
Η προθεσμία των 45 ημερών που αναφέρεται στο άρθρο 6 παράγραφος 1 του κανονισμού (ΕΚ) αριθ. 142/98 προσμετράται μόνο μετά την έναρξη ισχύος του παρόντος κανονισμού, εφόσον δεν έχει ακόμη υποβληθεί από τις οικείες οργανώσεις παραγωγών η αίτηση καταβολής αποζημίωσης.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Νοεμβρίου 1999.

Labels: 17
6